พรีเมียร์ลีก

สำหรับความหมายอื่น ดูที่ พรีเมียร์ลีก (แก้ความกำกวม)
| --- | --- |

ก่อตั้ง: 20 กุมภาพันธ์ 1992; 33 ปีก่อน (1992-02-20)
ประเทศ: อังกฤษ
สมาพันธ์: ยูฟ่า
จำนวนทีม: 20 (ตั้งแต่ 1995–96)
ระดับในพีระมิด: 1
ตกชั้นสู่: อีเอฟแอลแชมเปียนชิป
ถ้วยระดับประเทศ:   เอฟเอคัพ  เอฟเอคอมมิวนิตีชีลด์ 
ถ้วยระดับลีก: อีเอฟแอลคัพ
ถ้วยระดับนานาชาติ:   ยูฟ่าแชมเปียนส์ลีก  ยูฟ่ายูโรปาลีก  ยูฟ่าคอนเฟอเรนซ์ลีก 
ทีมชนะเลิศปัจจุบัน: แมนเชสเตอร์ซิตี (8 สมัย)  (2023–24)
ชนะเลิศมากที่สุด: แมนเชสเตอร์ยูไนเต็ด (13 สมัย)
ผู้ลงเล่นมากที่สุด: แกเร็ท แบร์รี (653)
ผู้ทำประตูสูงสุด: แอลัน เชียเรอร์ (260)
หุ้นส่วนโทรทัศน์:   สกายสปอตส์  ทีเอ็นทีสปอตส์ / ดิสคัฟเวอรี+  แอมะซอนไพรม์วิดีโอ (ถ่ายทอดสด)  บีบีซีสปอตส์ (ไฮไลต์)  นานาชาติ:  ทรูวิชั่นส์ (ไทย)  ผู้ถ่ายทอดสด 
เว็บไซต์: premierleague.com
ปัจจุบัน: พรีเมียร์ลีก ฤดูกาล 2024–25
พรีเมียร์ลีก (อังกฤษ: Premier League) เป็นการแข่งขันฟุตบอลระดับสูงสุดของระบบลีกฟุตบอลอังกฤษ โดยแข่งขันกัน 20 สโมสร มีระบบการเลื่อนชั้นและการตกชั้นกับอิงกลิชฟุตบอลลีก (อีเอฟแอล) ฤดูกาลการแข่งขันเริ่มต้นตั้งแต่เดือนสิงหาคมถึงพฤษภาคม แต่ละทีมลงเล่นทั้งหมด 38 นัดจากการพบกันเหย้าและเยือน โดยนัดการแข่งขันส่วนใหญ่มักจะแข่งขันในช่วงบ่ายวันเสาร์และวันอาทิตย์ (เวลาท้องถิ่น)
การแข่งขันก่อตั้งในชื่อ เอฟเอพรีเมียร์ลีก (อังกฤษ: FA Premier League) เมื่อวันที่ 20 กุมภาพันธ์ ค.ศ. 1992 หลังการตัดสินใจของสโมสรใน ฟุตบอลลีกเฟิสต์ดิวิชัน (ลีกสูงสุดตั้งแต่ ค.ศ. 1888 ถึง 1992) ที่ต้องการจะแยกตัวออกจาก อิงกลิชฟุตบอลลีก อย่างไรก็ตาม ทีมต่าง ๆ ยังอาจตกชั้นหรือเลื่อนชั้นจาก อีเอฟแอลแชมเปียนชิป ได้ พรีเมียร์ลีกได้ใช้ประโยชน์จากข้อตกลงลิขสิทธิ์การถ่ายทอดทางโทรทัศน์มูลค่า 5 พันล้านปอนด์ โดยที่ สกายและบีทีกรุป ได้ลิขสิทธิ์การถ่ายทอดในประเทศ 128 นัดและ 32 นัด ตามลำดับ ข้อตกลงนี้จะเพิ่มขึ้นเป็น 6.7 พันล้านปอนด์สำหรับสี่ฤดูกาลตั้งแต่ ค.ศ. 2025 ถึง 2029 คาดว่าลีกจะได้รับรายได้จากลิขสิทธิ์การถ่ายทอดทางทีวีในต่างประเทศมูลค่า 7.2 พันล้านดอลลาร์สหรัฐตั้งแต่ ค.ศ. 2022 ถึงปี 2025 พรีเมียร์ลีกเป็นบริษัทที่ผู้บริหารระดับสูง ริชาร์ด มาสเตอส์ มีหน้าที่บริหารจัดการ ในขณะที่สโมสรสมาชิกทำหน้าที่เป็นผู้ถือหุ้น สโมสรได้รับรายได้จากเงินส่วนกลางจำนวน 2.4 พันล้านปอนด์ในฤดูกาล 2016–17 และอีก 343 ล้านปอนด์จ่ายให้กับสโมสรใน อิงกลิชฟุตบอลลีก (อีเอฟแอล)
พรีเมียร์ลีกเป็นลีกกีฬาที่มีผู้ชมมากที่สุดในโลก โดยมีการถ่ายทอดสดใน 212 ดินแดน ไปยังบ้าน 643 ล้านหลังและคาดว่ามีผู้ชมโทรทัศน์ 4.7 พันล้านคน มีผู้ชมในสนามเฉลี่ย 38,375 คน ในฤดูกาล 2023–24 เป็นรองแค่ บุนเดิสลีกา ซึ่งมีผู้ชมในสนามเฉลี่ยที่ 39,512 คน และมีผู้ชมในสนามสะสมในทุกนัดการแข่งขันที่สูงที่สุดมากกว่าลีกฟุตบอลอื่น โดยเกือบทุกสนามมีผู้ชมเกือบเต็มความจุของสนาม พรีเมียร์ลีกมีค่าสัมประสิทธิ์ยูฟ่าเป็นอันดับที่หนึ่ง โดยค่าสัมประสิทธิ์ยูฟ่าคือการนำผลงานการแข่งขันในยุโรปจำนวนห้าฤดูกาลก่อนมาคำนวณ ณ ค.ศ. 2023   สโมสรจากลีกสูงสุดของอังกฤษชนะเลิศ ยูฟ่าแชมเปียนส์ลีก / ยูโรเปียนคัพ เป็นอันดับสอง รองจากลีกสูงสุดของสเปน โดยมี 6 สโมสรจากอังกฤษคว้าถ้วยยุโรปทั้งหมด 15 ใบ
มี 51 สโมสรที่เคยแข่งขันในพรีเมียร์ลีกตั้งแต่ก่อตั้งเมื่อปี ค.ศ. 1992 โดยแบ่งเป็นสโมสรจากอังกฤษ 49 สโมสรและสโมสรจากเวลส์ 2 สโมสร มี 7 สโมสรจากทั้งหมดที่ชนะเลิศพรีเมียร์ลีก ได้แก่ แมนเชสเตอร์ยูไนเต็ด (13), แมนเชสเตอร์ซิตี (8), เชลซี (5),  อาร์เซนอล (3), แบล็กเบิร์นโรเวอส์ (1), เลสเตอร์ซิตี (1) และ ลิเวอร์พูล (1) แมนเชสเตอร์ยูไนเต็ดครองสถิติชนะเลิศการแข่งขันมากที่สุดจำนวน 13 ครั้ง ในขณะที่แมนเชสเตอร์ซิตีเป็นเจ้าของสถิติชนะเลิศการแข่งขันติดต่อกันมากที่สุด 4 ฤดูกาล ในขณะที่มีเพียงหกสโมสรเท่านั้นที่ยังคงอยู่และยังไม่เคยตกชั้นจากพรีเมียร์ลีก ได้แก่ อาร์เซนอล, เชลซี, เอฟเวอร์ตัน, ลิเวอร์พูล, แมนเชสเตอร์ยูไนเต็ดและทอตนัมฮอตสเปอร์